Advarer mot speilglatte veier langs kysten av Sør-Norge
Meteorologisk institutt har sent ut et nytt OBS- varsel til flere fylker i Sør-Norge. Nå advarer de mot vanskelige kjøreforhold og høy vannstand natt til torsdag og ut dagen. - Vi er inne i en periode med store daglige problemer når det kommer til trafikken. De siste dagene har vi hatt flere stengte fjelloverganger, og nå jobber vi for å få åpnet de igjen. Men været som er på vei inn nå gjør det vanskelig for oss, sier vaktoperatør ved Statens vegvesen i Sør-Norge Rune Aamodt til VG Nett. Uværet «Emil» har tidligere i uken skapt store problemer langs veiene på Sør- og Østlandet.Aamodt kan fortelle at de allerede onsdag kveld har fått inn rapporter om glatt føre på flere strekninger. - Vi har fått meldinger om at det er blitt nullføre flere steder, og det sammen med nedbøren fører til at det blir veldig glatt flere steder. Rapportene vi har fått inn til nå omhandler hovedsakelig Aust-Agder og deler av Hallingdal. Han oppfordrer billister til å være forsiktig hvis de skal ut å kjøre i natt. - Det kan bli veldig vanskelig å holde bilen på veien. Flere vil nok få oppleve at de har feste det ene øyeblikket og i neste blir det veldig glatt og da kan man fort miste kontrollen. Så kjør forsiktig er mitt tips, sier Aamodt.OBS- varselet fra MET går også ut på høy vannstand, som er estimert til 60- 100 cm over høyden som er oppgitt i tidevannstabellene. - Grunnen til at vi har sendt ut dette varselet er et lavtrykk som vi venter inn fra Skagerrak i løpet av kvelden og natta. Det er et lavtrykk som har et spesielt trykk som fører til at det hever vannstanden, forteller Espen Biseth Granan som er statsmeteorolog til VG Nett. Fylkene som har fått utsendt varsel er: Rogaland, Vest-Agder, Aust-Agder, Telemark, Buskerud, Vestfold, Østfold, Oslo og Akershus.Høyden på vannstanden vil ikke bli like kraftig som under tidligere ekstremvær som da «Cato» traff landet. - Men likevel kan den nye høyden føre til at bebyggelse som ligger lavt ved havet få vannskader, og båter kan legges under vann. Hvis du bor langs kysten på de stedene som er nevnt i varselet vi jeg oppfordre folk til å ta forhåndsregler og sikre gjenstander og hus som ligger nært ved havet, sier Granan. Selv om store deler av landet har hatt dårlig vær den siste tiden kan meteorologen fortelle at de neste dagene vil ikke bli preget av like mye nedbør og vind. - Prognosene våre viser at det ikke vil komme noe lavtrykk før til etter helgen, og det som kommer da vil nok ikke være i nærheten av det ekstreme været som har vært den siste tiden.
Nedbør og temperatur ned mot null vil føre til såpeglatte veier langs kysten av Sør-Norge. Statens vegvesen oppfordrer til forsiktighet.